
Annotatsiya: Ushbu maqolada poetik matnlarda muhabbat, sevgi va ishq konseptlarining ijodkorning individual poetik tafakkuri hamda shaxsiy kechinmalari natijasida verballashish jarayonini Saida Zunnunova she’rlari misolida ko‘rib chiqilgan. 

Abstract: This article examines the process of verbalization of the concepts of love, affection, and romance in poetic texts as a result of the individual poetic thinking and personal experiences of the creator using the example of Saida Zunnunova's poems. 

Аннотация: В статье рассматривается процесс вербализации концептов любви, привязанности и романтики в поэтических текстах как результат индивидуального поэтического мышления и личного опыта автора на примере стихотворений Саиды Зуннуновой. 

Jahon tilshunosligida muayyan bir ijodkorga xos individuallikni ta’minlovchi poetik tafakkur	hodisasiga munosabat mavjud. Poetik tafakkur tushunchasi dastlab faylasuf Aristotel qarashlarida mavjud bo‘lgan. Bugungi kunda zamonaviy tilshunoslikda poetik matnlarni an’anaviy tahlil qilishdan ko‘ra ijodkor tafakkuri, ongiga bog‘liq xususiyatlarini ochib berish, ya’ni fanlararo aloqadorlik asosida kognitik tahlil qilish dolzarbroq sanaladi. Buning natijasida esa kognitiv poetika yuzaga keldi. “Kognitiv poetika” atamasi fanga Rueven Tsur tomonidan 1970-yilda kiritilgan bo‘lib, P. Stokvel ta’biri bilan aytganda “kognitiv poetika adabiyotni o‘qishdir” [Stockwel P.,2002:1], ya’ni adabiyot, tilshunoslik va kognitologiya fanlari bilan kognitiv poetika o‘zaro bog‘liqir. Kognitiv poetikaning o‘rganish obyekti esa ijodkor individual tafakkurining reprezentatsiyalashuvi hisoblanadi. Bizningcha ham kognitiv poetika badiiy matnning kognitiv xususiyatlari hamda badiiy asarda qo‘llangan badiiy konseptlarni tadqiq qilishdan iborat. 
Konsept atamasini ilk bor fanga kiritgan S. A. Askoldov ta’biri bilan aytganda badiiy konsept “jamiyatni bilish konseptlari, san’at konseptlari” hisoblanadi [Askoldov, 1997:37]. 
Badiiy konsept – bu muallif badiiy matni konseptosferasining tarkibiy qismi bo‘lib, muallif tomonidan yaratilgan asarning sujetini yaratishda kognitiv-pragmatik ahamiyatga ega bo‘lgan va xalq ongida aks etgan menta belgi va hodisalardir [XalimovaF., 2023:113]. 
Poetik matnlarda har davrda muhabbat, sevgi va ishq konseptlari eng ko‘p murojaat qilinadigan lingvokonsept turlaridir. Jahonning adabiyotining deyarli barcha ijodkorlari bu mavzuda qalam tebratganlar. Garchi muhabbat, sevgi va ishq so‘zlari bir-biridan farqlanadi deguvchilar topilsa-da, lekin o‘zbek tilida bu lingvokonseptlar o‘zaro sinonim so‘z sifatida ham neytral, ham uslubiy xoslangan so‘z sifatida og‘zaki va yozma nutqda birday qo‘llanib kelinadi. “O‘zbek tilining izohli lug‘ati”da bu so‘zlar quyidagicha izohlanadi. Muhabbat – kimsaning kimsaga qalbdan berilish hissi; sevgi, ishq. [O‘zbek tilining izihli lug‘ati, 2008:662]. Sevgi – qarama-qarshi jinsdagi odamlarning (er va xotin, yigit va qizning) bir-biriga nisbatan chuqur intim, chin qalbdan va fidokorona iliq muhabbat tuyg‘usi; ishq, muhabbat [O‘zbek tilining izihli lug‘ati, 2008:470]. Ishq– boshqa jinsdagi shaxsga berilish, intilish (moyillik) his-sezgisi [O‘zbek tilining izihli lug‘ati, 2008:261]. Izohlardan ko‘rinib turibdiki, har uchala so‘z deyarli birday ta’riflanyapti. 
Poetik matnlarda muhabbat, sevgi va ishq alohida konsept darajasiga ifodalanadi. Shoira Saida Zunnunova she’rlarida ham har uchala lingvokonseptning ham yuqorida ta’rif etilganidek, insonning insonga qalban bog‘lanishi, berilishi ma’nolarida qo‘llanganini kuzatamiz:
Xayol tinmay senga sudraydi,
Oyning ipak nuriga o‘rab. 
Sevgi qurg‘ur shunday zo‘r ekan,
O‘ltirmaydi aqlingdan so‘rab. [Zunnunova S., 1976:74]
Mazkur satrlarda sevgi insonga bo‘ysunmaydigan, aql uning qoshida ojiz qoladigan qalb hissyoti ekani tasvirlanadi. Shu bilan birga “qurg‘ur” so‘zi aslida nutqda salbiy ma’no kasb etsa-da, konteksda ijobiy ma’no ifodalab sevgi konseptini shoiraning individual poetiktafakkurining naqadar boy ekanini ko‘rsatib bergan. 
Bahor esga tushar – ilk muhabbating,
Imlab adashtirgan kamalak izlar…
Endi ular sunbula suvidek tingan,
Hisobot so‘raydi ulg‘aygan hislar. [Zunnunova S., 1976:40]
Bahor fasli kirib kelganida tabiatda shunday sezilarli o‘zgarishlar bo‘ladiki, atrof birdan gullab-yashnaydi, qushlar, hayvonlar, hasharotlar uyg‘onadi, suvlar o‘zaniga sig‘may bo‘tala bo‘lib, sharaqlab oqadi, har tirik jon junbushga keladi go‘yo. Kuzda esa aksincha, tabiat so‘na boshlaydi, atrof jim, qushlar ham sayramaydi, odamlar ham qish g‘amida ivirsib yuradi, suvlar ham jimlikni buzgisi kelmay sassiz, sadosiz tinib oqadi. Tabiatdagi bunday hodisalardan shoira mahorat bilan foydalanadi. Yuqoridagi satrlarda ilk muhabbatga mubtalo bo‘lgan kimsa xuddi bahorni eslatib qonlari tomirlarda gupurib oqib yuraklarni larzaga solib yuborishi, yillar o‘tib inson ulg‘aygani sari hislari ham ulg‘ayib bu olov asta tingan suv kabi sokin tortib qolishi go‘yoki bir paytlar boladek ko‘kda kamalak izi singari uchib yurgan hislardan bugun ulg‘ayib sokin tortib qolgan hislar qilgan sho‘xliklari uchun hisob so‘rayotgandek tasvirlaydi. 
Kunlarim o‘tganda sensiz, kulgusiz,
Azaliy makkor ishq qo‘yganda turtib. 
Ko‘p gaplarni senga aytganman unsiz,
Jimjit kechalarda tanho o‘y surib. [Zunnunova S., 2024:30]
Mazkur satrlarda esa muhabbat konsepti azaliy makkor ishq deya ta’riflanadi. Go‘yoki shoiraning kunlari yorni uchratmasdan avval kulgisiz o‘tardi, lekin makkaor ishq uni bir turtib qo‘ygan edi, hayoti butunlay o‘zgardi. Endi u yolg‘iz emas, doimo yor bilan birga, doimo u bilan unsiz bo‘lsa-da gaplashadi. She’rdagi makkor ishqning turtib qo‘yishi birikmasi orqali ishq konseptini leksik vositalar yordamida o‘ziga xos individual yo‘sinda verballashganini ko‘rishimiz mumkin. 
Muhabbat lingvokonsepti keng ma’noda qo‘llanganda “birovga, biron narsa yoki ishga berilish, moyillik tuyg‘usi, mehr” ma’nosida keladi [O‘zbek tilining izihli lug‘ati, 2008:662]. Saida Zunnunova she’rlarida esa muhabbat konsepti bilan bir qatorda, sevgi va ishq konseptlarining ham ma’no-mazmuni kengayganini ko‘rishimiz mumkin:
Sut bilan kirmagan bo‘lsa muhabbat,
Nomusni bilarmi to‘lg‘anarmidi?
Odam tug‘ilishining o‘zi muhabbat –
Bo‘lsa-yu, yuqmasa bu unga biroq –
Farzand atalarmi, derlarmi inson,
Soyalar kirarmi hech qachon safga. [Zunnunova S., 1976:276]
Ushbu parchada shoira insonga muhabbat tuyg‘usi dastlab tug‘ilganida sut bilan, ya’ni onaga nisbatan tabiiy ravishda paydo bo‘ladi. Lekin shu muhabbat tuyg‘usi odamga yuqmagan bo‘lsa, uni inson deb emas, jonsiz soya deb atash to‘g‘ri bo‘ladi deydi. She’rda muhabbat konsepti onaga nisbatan qo‘llanib ma’no darajasi yanada kengayganini ko‘ramiz. 
Zavq bilan kezdim men, hatto sovuqning
Zahrini sezmabman, yuribman uzoq. 
Bilsamki, Vatanning dildagi ishqi
Sovuqmi, mushkulmi yengarkan mutlaq. [Zunnunova S., 1976:49]
Mazkur satrlarda esa Vatanning dildagi ishqi, uning tafti sovuqning zahrini, har qanaqa mushkulotini yengadi, deya ishq konseptining semantik maydoni kengaytirilmoqda. 
Shunchalar sevardim, gul bahor seni,
Hali ham sevaman jonimdan ortiq. 
Balki shuning uchun taqdirlab meni,
She’rni, she’riyatni qilgansan tortiq. [Zunnunova S., 1976:79]
Shoira barcha ijod ahli singari bahor faslini o‘zgacha sevardi, bahor kelganida bo‘ladigan atrofdagi yashillik, go‘zallik uning ham qalbiga kirib kelardi. Chunki odatda, bahor fasli ilhom fasli hisoblanadi, bahor kelganida undan ta’sirlanib qo‘liga qalam olmagan ijodkor topilmasa kerak. Keltirilgan she’riy satrlarda ham shoira bunday ilhom parisini bahorni jondan ortiq sevgani uchun unga berilgan tortiq deya yozadi. Saida Zunnunova ijodida sevgi konseptining alohida mavqeyi bor, bu konseptning yana Balki sevishni-yu va sevilishni, Yuksak odamiylik deb bilganimdan [Zunnunova S., 1976:108] tarzida yuksak odamiylik yoki Sevgisiz vujudda ne qilsin vijdon [Zunnunova S., 1976:276] tarzida sevgi konseptini aslida vijdon deb ta’riflash orqali lisoniy reprezentatsiyalashuvini ko‘rishimiz mumkin. 
Xulosa qilib shuni aytimishimiz mumkinki, dunyo xalqlari muhabbat, sevgi va ishq konseptlari semantikasini bir xilda izohlaydilar. Lekin har bir millatning o‘z tarixi, qarashlari, e’tiqodi, milliy urf-odatlaridan kelib chiqqan holda ayricha tushunchalari mavjud. Har bir ijodkor esa milliy lisoniy manzarasiga bog‘liq tarzda o‘zining individual lisoniy manzarasi va poetik tafakkurini shakllantiradi va nutqda konseptlarni lisoniy vositalar yordamida verballashtiradi, semantik olamini kengaytiradi. 

